Για εξαγγελίες – απάτη κατηγόρησε τον Αλέξη Τσίπρα ο Γιάνης Βαρουφάκης.

Ο πρώην υπουργός Οικονομικών, μιλώντας στο ΣΚΑΪ υποστήριξε ότι πριν τις εκλογές του Ιανουαρίου η ηγεσία του ΣΥΡΙΖΑ τον είχε πληροφορήσει πως δεν θα εφαρμόσει το πρόγραμμα της Θεσσαλονίκης.

Χαρακτήρισε μάλιστα το συγκεκριμένο πρόγραμμα «μία ανοησία», υπενθυμίζοντας ότι ο ίδιος είχε διαφωνήσει ανοιχτά με άρθρο του.

Υποστήριξε πως η ηγετική ομάδα της Κουμουνδούρου του ζήτησε να αναλάβει το υπουργείο Οικονομικών με το επιχείρημα ότι θα παραμείνει ανεξάρτητος και δεν θα δεσμεύεται από το πρόγραμμα της Θεσσαλονίκης.

Αφηγήθηκε μάλιστα ολονύχτια συζήτηση που είχε το Νοέμβριο του 2014 σε σπίτι στην Κυψέλη, αφήνοντας να εννοηθεί ότι μιλούσε για την οικία Τσίπρα, όπου τα ξημερώματα αποδέχτηκε να γίνει ΥΠΟΙΚ.

«Έρχεται ένας άνθρωπος και σου λέει ‘’δύο μήνες θα είμαι πρωθυπουργός, εσύ τι θα κάνεις; Θα αναλάβεις;’’ Εκεί δεν μπορούσα να αρνηθώ», είπε.

(Πηγή: skai.gr)